15 Bakaulengwe le bokgaitsadi ba ne ba itumetse tota kwa pokanong ya ngwaga le ngwaga ya 2016 ya Watch Tower Bible and Tract Society of Pennsylvania fa Mokaulengwe Stephen Lett wa Setlhopha se se Laolang a ne a itsise gore buka e ntšha ya dipina ya setlhogo se se reng, Opelelang Jehofa ka Boitumelo e tla simolola go dirisiwa kwa dipokanong mo bogautshwaneng. Mokaulengwe Lett o ne a tlhalosa gore lengwe la mabaka a gore buka eno ya dipina e tokafadiwe ke gore mafoko a yone a tsamaisane le Thanolo ya Lefatshe le Lesha ya Dikwalo Tse di Boitshepo e e tokafaditsweng. Seno se raya gore go ne go tla ntshiwa kgotsa go tokafadiwe mafoko a a sa tlholeng a le gone mo Thanolong ya Lefatshe le Lesha ya 2013 e e tokafaditsweng. Mo godimo ga moo, go tsentswe dipina tse disha tse di buang ka tiro ya rona ya go rera le tse di tlhalosang kafa re anaanelang thekololo ka gone. Gape e re ka go opela e le karolo ya botlhokwa ya kobamelo ya rona, Setlhopha se se Laolang se ne se batla go dira buka e khabara ya yone e tshwanang le khabara e ntle ya Baebele ya Thanolo ya Lefatshe le Lesha e e tokafaditsweng.